Iedomu draugi
"Iedomu draugi" (angļu: IF) ir 2024. gada ASV animācijas spēlfilma, kuras scenārija autors, producents un režisors ir Džons Krasinskis. Filmā galvenās lomas atveido Keilija Fleminga, Raiens Renoldss, Džons Krasinskis, Fiona Šova, Alans Kims un Laiza Kolona-Zaiasa, savukārt balss lomas ieskaņojuši Fēbe Volere-Bridža, Luiss Gosets jaunākais un Stīvs Karels. Filmas sižets seko jaunai meitenei un viņas kaimiņam, kas saprot, ka spēj redzēt iedomu draugus. Filmas veidošanu uzsāka 2019. gadā ar Krasinski kā scenāristu un režisoru, bet Renoldsu kā vienu no galvenās lomas atveidotājiem. Pārējie aktieru projektam pievienojās laika posmā starp 2021. gada oktobri un 2022. gada janvāri. Filmēšana norisinājās Apvienotajā Karalistē 2023. gadā no maija līdz augustam. Filmas pirmizrāde notika 2024. gada 8. maijā Francija, bet Latvijā un ASV filmu kinoteātros demonstrēja no 17. maija un to izplatīja Paramount Pictures. "Iedomu draugi" saņēma dažādus kritiķu vērtējumus un visā pasaulē tā nopelnījusi vairāk nekā 160 miljonus ASV dolāru, ierindojot to devītajā vietā starp 2024. gada ienesīgākajām filmām.